SV er fornøyelig lesning når det kommer til studentvelferd. På alle punkter Velferdstinget har lagt til grunn i sin evaluering fører partiet en politikk som gagner studentene.

Studiestøtten ønsker partiet å øke til hele 2 G, og går dermed foran minstekravet til studentene på 1,5 G. Partiet går også inn for å reversere konverteringsordningen. Studerende foreldre kan fra partiets program ikke bare fristes av en økning i den normale studiestøtten, men også videre økt støtte, flere studentbarnehager og styrkede rettigheter. En annen gruppe får også bedre forutsetninger under SVs politikk - partiet vil sikre studenter lik rett på dagpenger som andre arbeidstakere.

Partiprogrammet har de høyeste ambisjonene for utbygging av studentboliger - 6000 årlig med sikte på en dekningsgrad på hele 30 %. Studentboliger skal også lovfestes som eget arealformål. I tillegg til Stortingets høyeste mål for nye bygg vil partiet også sikre tilskudd til oppgradering av eksisterende studentboliger.

Partiet kommer med en tydelig garanti for gratisprinsippet som også verner om internasjonale studenter.

SVs miljøpolitikk er god nok til å få støtte fra Naturvernforbundet. Partiet har også en detaljert politikk for mobilitet og kollektiv transport, som legger opp til at studenter skal kunne reise miljøvennlig. Partiet vil ha studentrabatt på all kollektivtransport.

Partiets helsepolitikk er like ambisiøs som resten av studentpolitikken - tilbudet på psykisk helsehjelp skal økes og gjøres gratis for ungdom opp til 25 år. I tillegg vil SV likestille tannbehandling med andre helsetjenester, og på sikt hindre at noen betaler mer enn tilsvarende egenandelen for helsetjenester.

SV stiller dette året med det mest dekkende programmet for studentvelferdsspørsmål ut ifra kriteriene Velferdstinget har satt, men når ikke bare ut i bredden - partiet er også ambisiøse i sine målsetninger. Konkurransen er ofte hard i akademia, men om det fantes et doktorgradsstipendiat i studentvelferd som partiene kunne søkt seg til, så stiller SV med sitt valgprogram som den sterkeste kandidaten.